section_heading: Tijek događaja
paragraph_text: Dana 23. svibnja 1993. godine provedena je identifikacija i vanjski pregled tijela ubijenih pripadnika HVO-a. Pregled je načinjen u mrtvačnici gradskog groblja u Travniku. Sva tijela su identificirana od strane rodbine i prijatelja. Nakon pojedinačnog pregleda svakog tijela i konstatiranja uzroka smrti patolog je zaključio da je kod svih poginulih su nađene ustrijelne rane iz vatrenog oružja pretežno u predio prsnog koša, vrata, neki u predio glave. Kod 11 leševa su nađeni opsežni prijelomi kostiju krova lubanje i kostiju lica. Ozljede su nastale udarom tvrdim predmetom u predio glave i to s više snažnih zamaha. Ozljede su nastale nakon ozljeđivanja iz vatrenog oružja čime je izazvano teško stanje zbog ozljeda prsnih organa i besvjesno stanje, a nakon toga dovršavanje agonalnog stanja udarima tupim predmetom. Kod nekih tijela utvrđena je karbonifikacija zbog djelovanja plamena. Utvrđen je identitet ubijenih. Ubijeni pripadnici HVO-a Travnik su: Zoran Domić (32), Perica Lukić (27), Luka Babić (20), Mato Babić (20), Slavko Babić (38), Žarko Meljenić (29), Tadija Martinović (22), Slavko Pendeš (31), Slavko Didak (29), Ivo Stojak (44), Dragan Rimac (31), Milko Rimac (51), Ivo Martinović (32) i Stipe Jerković (30).